Kommissionens forordning (EF) nr. 1971/2001

af 9. oktober 2001

om tilføjelse til bilaget til forordning (EF) nr. 2400/96 om optagelse af visse betegnelser i det register over beskyttede oprindelsesbetegnelser og beskyttede geografiske betegnelser, der er fastsat i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1), senest ændret ved Kommissionens forordning (EF) nr. 2796/2000(2), særlig artikel 6, stk. 3 og 4, og

ud fra følgende betragtninger:

(1) Belgien har med henvisning til artikel 5 i forordning (EØF) nr. 2081/92 indgivet en ansøgning til Kommissionen om registrering af betegnelsen "Pâté gaumais" som geografisk betegnelse.

(2) Spanien har med henvisning til artikel 5 i forordning (EØF) nr. 2081/92 indgivet tre ansøgninger til Kommissionen om registrering af betegnelserne "Aceite del Bajo Aragón", "Sierra de Cazorla" og "Arroz de Valencia" eller "Arròs de Valéncia" som oprindelsesbetegnelser, og to ansøgninger om registrering af betegnelserne "Botillo del Bierzo" og "Alcachofa de Tudela" som geografiske betegnelser.

(3) Det er, jf. artikel 6, stk. 1, i nævnte forordning, blevet konstateret, at de seks ansøgninger er i overensstemmelse med forordningen, og at de indeholder alle de oplysninger, der er nævnt i artikel 4 heri.

(4) Kommissionen har ikke i henhold til artikel 7 i forordning (EØF) nr. 2081/92 modtaget nogen indsigelser, efter at betegnelserne, som fremgår af bilaget til nærværende forordning, er blevet offentliggjort i De Europæiske Fællesskabers Tidende(3).

(5) Betegnelserne er derfor berettiget til optagelse i registeret over beskyttede oprindelsesbetegnelser og beskyttede geografiske betegnelser og dermed også til fællesskabsbeskyttelse som beskyttede oprindelsesbetegnelser eller beskyttede geografiske betegnelser.

(6) Bilaget til denne forordning supplerer bilaget til Kommissionens forordning (EF nr. 2400/96(4), senest ændret ved forordning (EF) nr. 1356/2001(5) -

UDSTEDT FØLGENDE FORORDNING:

Artikel 1

De betegnelser, der er anført i bilaget til nærværende forordning, tilføjes i bilaget til forordning (EF) nr. 2400/96, og betegnelserne optages i registeret over beskyttede oprindelsesbetegnelser og beskyttede geografiske betegnelser som beskyttede oprindelsesbetegnelser (BOB) eller beskyttede geografiske betegnelser (BGB), jf. artikel 6, stk. 3, i forordning (EØF) nr. 2081/92.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. oktober 2001.

På Kommissionens vegne

Franz Fischler

Medlem af Kommissionen

(1) EFT L 208 af 24.7.1992, s. 1.

(2) EFT L 324 af 21.12.2000, s. 26.

(3) EFT C 9 af 12.1.2001, s. 2.

EFT C 11 af 13.1.2001, s. 2.

EFT C 42 af 8.2.2001, s. 2.

EFT C 42 af 8.2.2001, s. 5.

EFT C 51 af 16.2.2001, s. 2.

EFT C 56 af 22.2.2001, s. 2.

(4) EFT L 327 af 18.12.1996, s. 11.

(5) EFT L 182 af 4.7.2001, s. 25.

BILAG

PRODUKTER I TRAKTATENS BILAG I BEREGNET TIL KONSUM

Kødprodukter

SPANIEN

Botillo del Bierzo (BGB)

Fedtstoffer

Olivenolie

SPANIEN

Sierra de Cazorla (BOB)

Aceite del Bajo Aragón (BOB)

Friske eller forarbejdede grøntsager

SPANIEN

Alcachofa de Tudela (BGB)

Korn

SPANIEN

Arroz de Valencia eller Arròs de València (BOB)

Andre produkter i bilag I

BELGIEN

Pâté gaumais (BGB)